РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-414/22

31. јануар 2022. године

Б е о г р а д

З А П И С Н И К

40. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 29. ЈАНУАРА 2022. ГОДИНЕ

Седница је почела у 23.53 часова.

Председавао је Владимир Димитријевић, председник Републичке изборне комисије.

Седници су присуствовали чланови Републичке изборне комисије: Зоран Лукић, Марко Јанковић, Весна Миздрак, Никола Јелић, Јелена Миленковић, Марија Ђоковић, Бранкица Јовић, Татјана Китановић и Владимир Матић; заменици одсутних чланова: Вељко Перовић, Бранибор Јовичић, Марко Кулић, Марина Марковић, Горан Дилпарић, Срђан Зораја, Срђан Сандић и Борис Бутулија; заменици присутних чланова: Весна Стојковић и Џемил Диванефендић, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Немања Поповић, Џемил Сијарић, Владимир Јестратијевић, Ђула Ладоцки, Ђорђе Павловић, Миљкан Карличић, Вељко Одаловић, Срђана Видовић, Бисерка Живковић, Милош Томашевић, Жељка Радета и Мирослав Васић, као и др Миладин Ковачевић; заменици присутних чланова: Маја Пејчић, Милош Срећковић, Марина Ђукановић, Нада Јелић, Милован Амиџић, Александар Чамагић и Гордана Радић Поповић; заменици одсутних чланова: Енис Зековић, Бела Буташ, Горан Михајловић, Зорица Симеуновић и Марица Бурсаћ.

Осим чланова и заменика чланова Комисије, седници су присуствовали: Владана Јараковић, овлашћени посматрач Удружења ЦРТА и Слађана Коматина, овлашћени посматрач Удружења Цесид.

Пре утврђивања дневног реда, Комисија је, већином гласова (16 за и два нису гласала) и без примедби, усвојила записник 39. седнице, одржане 26. јануара 2022. године.

На предлог председника, Комисија је, већином гласова (17 за и један није гласао) и без дискусије, утврдила следећи

Д н е в н и р е д:

1. Одлучивање о приговору гласача Марије Стојановић и Милана Стојановића из Београда (02 Број: 014-370/22 од 20. јануара 2022. године);

2. Р а з н о.

**Прва тачка дневног реда** – Одлучивање о приговору гласача Марије Стојановић и Милана Стојановића из Београда

У уводним напоменама, председник Комисије је упознао чланове Комисије са предметним приговором и предлогом решења којим се предлаже да се приговор усвоји.

Истакао је да је Комисија 29. јануара 2022. године у 21,50 часова примила Пресуду Управног суда број 7 Уж 6/22 од 29. јануара 2022. године, којим је усвојена Жалба гласача Марије Стојановић и Милана Стојановића из Београда и поништено Решење Комисије 02 број 014-370/22 од 21. јануара 2022. године.

Нагласио је да је поништеним решењем одбијен као неоснован приговор наведених гласача, поднет због неправилности у раду гласачког одбора на спровођењу гласања на републичком референдуму ради потврђивања Акта о промени Устава Републике Србије на гласачком месту број 59. у градској општини Вождовац у граду Београду.

Напоменуо је да Управни суд у пресуди налази да се основано жалбом указује да је ожалбено решење донето уз повреду закона, као и да одредбе члана 68. Закона о избору народних посланика те чињенице да је жалиоцима гласачки одбор понудио да гласају а да је бирачки списак под њиховим именом већ био потписан не указују на правилност закључивања Комисије да жалиоци нису били спречени од стране гласачког одбора да гласају.

У складу са наведеним правним и чињеничним стањем, а уважавајући становишта из пресуде Управног суда, закључио да је тиме што је евидентирао да је неко други гласао уместо подносилаца приговора и омогућио да се неко други потпише на места у изводу из бирачког списка на којима је требало да се потпишу подносиоци приговора, гласачки одбор незаконито произвео ситуацију у којој су подносиоци приговора као гласачи практично били неосновано спречени да гласају, с обзиром на то да не постоји законити начин да се гласач евидентира и потпише на неко друго место у изводу из бирачког списка осим оног на којем је уписан у тај извод.

Закључио је да је на гласачком месту број 59. у градској општини Вождовац у граду Београду, приликом спровођења гласања на републичком референдуму 16. јануара 2022. године, учињена битна повреда поступка услед које је подносиоцима приговора, као гласачима повређено законито остварење права на изјашњавање на референдуму, што је од утицаја на резултат гласања на том гласачком месту, због чега је предложио да се приговор усвоји и гласање на овом гласачком месту поништити, односно понови.

Није било дискусије.

Комисија је, већином гласова и без дискусије (17 за и један није гласао), донела решење којим се:

- приговор УСВАЈА;

- ПОНИШТАВА гласање на републичком референдуму ради потврђивања Акта о промени Устава Републике Србије, одржано 16. јануара 2022. године, на гласачком месту број 59. у градској општини Вождовац у граду Београду и РАСПУШТА гласачки одбор који је спровео гласање на наведеном гласачком месту;

- ПОНАВЉА гласање на републичком референдуму ради потврђивања Акта о промени Устава Републике Србије на гласачком месту број 59. у градској општини Вождовац у граду Београду, које ће се одржати 2. фебруара 2022. године.

**Друга тачка дневног реда** – Разно

Поводом ове тачке дневног реда није било предлога ни дискусије.

Седница је завршена у 23.58 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић